钦定古今图书集成/明伦汇编/官常典/第765卷 > 说苑 > 王良
## 钦定古今图书集成/明伦汇编/官常典/第765卷 > 说苑 > 王良

按《后汉书》本传：“良字仲子，东海兰陵人也。少好学，习
《小夏侯尚书》。王莽时，称病不仕，教授诸生千馀人。建
武二年，大司马吴汉辟，不应。三年，征拜谏议大夫。数
有忠言，以礼进止，朝廷敬之。迁沛郡太守。至蕲县，称
病不之府，官属皆随就之。良遂上疾笃，乞骸骨，征拜
太中大夫。六年，代宣秉为大司徒司直。在位恭俭，妻”
子不入官舍，布被瓦器。时司徒史鲍恢以事到东海，
过候其家，而良妻布裙曳柴，从田中归。恢告曰：“我司
徒史也，故来受书，欲见夫人。”妻曰：“妾是也，苦掾无书。”
恢乃下拜叹息而还。闻者莫不嘉之。后以病归，一岁
复征，至荥阳，疾笃，不任进道，乃过其友人。友人不肯
见，曰：“不有忠言奇谋而取大位，何其往来屑屑不惮
烦也？”遂拒之。良惭。自后连征，辄称病。诏以元𫄸聘之，
遂不应。后光武幸兰陵，遣使者问良所疾苦，不能言
对。诏复其子孙邑中徭役，卒于家。